Tara pöata teka a kannou pan tara Luman Lotu Pan egi kato poneia i Jerusalem.
A pöatan hamuri poni be Iesu e tataala lana i rehina Luman Lotu Pan turu kake ti ngöei u kaken oho tere Solomon.
Ba u Jiu e gono hahise ren me poeier i tanen,
“Alam e mate las memou te hahaloso uamou lam.
Hatei hamatskö ramou lam,
alö e Mesaia te hala nema e Sunahan tsi e möa?”
Be Iesu e poeiena i taren,
“Alia u hatei raiou limiou,
kaba alimiou ema hamane milia.
A man mirakol na man hiharöto te katoe gulia tara solo tere Tamar te hatei nena te mana uana u raranga i tar.
Kaba alimiou ema hamane milia,
taraha a limiou ema sipsip uami i tar.
U katuun i tar e hengo mareier a mar ranga i tar.
Alia e atei sil ragen,
na nori e kukute hase riou lia.
Alia e hala ragouen a nitöatöa te ka nitöana ba nori tema tatei tia roi romana.
E möa ta töa ta katuun tega antunan gul ba rai lia u katuun i tar.
E Tamar e hala rai lia u katuun teka na nonei e pan bala nena a mamanaka hoboton töa ne möa ta katuun ga antunan lu baraien i limana e Tamar.
E Tamar na lia a töa puku a katuun.”
Ba u Jiu e lu poneier a man hatu tegi ti menaien e Iesu.
Kaba e Iesu e pei i taren,
“Alia u haröto rai limiou a mamana toukui a niga tere Tamar.
Ga saha mar toukui te katsin titi hatu memi limiou alia?”
Ba u Jiu e palise ren me poeier,
“Alam ema ti hatu memoi lö tu kato mei lö a toukui a niga.
E möa.
Alam e raharaha mem te ranga homi mena milö e Sunahan.
Taraha,
alö a katuun tuun,
kaba alö e kato here nami a peisamölö e Sunahan.”
Be Iesu e palis ranen me poeiena,
“I koloto hakapa naia turu Buku u Göagono i tamilimiou te pei mei e Sunahan,
‘Alimiou e heremi u sunahan.’
Na u ranga turu Buku u Göagono ema antunan kapa nei.
Na e Sunahan e pei nori u katuun ti halarai u raranga tere Sunahan i herei u sunahan.
Alimiou e antunan ranga hasimiou bate peimiou,
a katuun te kato hagöagoni e Tamar me tula mena meien i puta e ranga homi nena e Sunahan te pei mena neien,
‘Alia a Pien tere Sunahan.’
Ge hana ba limiou te mar ranga uamiou teka?
Tema katoe gi lia a man toukui tere Tamar,
möa tala tu hamane moulia.
Kaba te katoegien lia,
noahasina tema hamane milimiou alia,
hamana mia tara toukui i tar ba limiou te atei sile mou e Tamar e kana i tar na lia e ka has gia i tanen.”
Ba nori e katsin pile kap lel pon naren,
kaba nori ma pile sabe naien.
Ba nonei e la pouts uana i hapalana a Ramun i Jodan mena kana tara han te baptais mam ia e Jon.
A katuun a para i lauama i tanen me hiararangar me poeier,
“E Jon ema haröto nai tu mirakol,
kaba a mamanaka te hatei naien tere Iesu e manana.”
Ba u katuun u parpara teka e hamana uar tere Iesu.